Simppeli puuvillakankainen takki nappisululla. Hämmästyttävän moneen taipuva vaate ilman turhia krumeluureja, ei ihme että vastaavat ovat nykyään niin kovassa huudossa. Taattua ruotsalaista laatua, tosissaan tehty ja kestää luvattoman pitkään käyttöä. Kohka hivuttaa herrasmiesmäisesti pöytään väitteen, jonka mukaan jokaisen kansalaisen tulisi omistaa yksi simppeli puuvillainen käyttötakki. Aika paljon pahemminkin voisi mennä vikaan kuin vaikka hankkia erittäin kohtuullista korvausta vastaan tämän Ruotsin armeijan vanhan pukineen, jota on käytetty länsinaapurissa 60-luvulta varmaan 2000-luvulle asti, kunnes maa ampui itseään jalkaan lakkauttamalla yleisen asevelvollisuuden (ja palautti sen myöhemmin). Yksinkertaisuus ja vahva materiaalien ja työn laatu ovat yhdistelmä, joka aina lopulta päihittää hienot ominaisuudet. Tämän takin ehkä tärkein ominaisuus on sen taipuminen moneen; sitä voi säätää tarpeen mukaan vyötäröltä, siitä voi kääriä hihat ja säätää hihansuut niin tiukoiksi kun haluaa, sen kangas on kestävää mutta verrattain ilmavaa. Sen alle saa tarpeeksi vaatetta ettei tule talvellakaan kylmä. Ja mikä parasta, se on niin yksinkertainen että sitä on tarvittaessa helppo korjata. Se ei myöskään sula heti kipinän nähdessään ja on niin halpa, ettei harmitus ole suuri jos sille käy jotain. Se päällä pystyy liikkumaan aika vapaasti. Moderni ihminen saattaa harmitella taskujen vähyyttä - niitä löytyy kaksi, takin sisältä kummatkin - mutta pitkälti housuissahan jokapäiväiset käyttötarpeet kulkevat. Takin taskuja voi ajatella bonuksena, onpahan paikka jossa tavara pysyy turvassa. Helman voi myös tunkea housuihin jos pitää olla tosi virtaviivainen. Eri malleja? Joo, no, juu, näitä on pääsääntöisesti kahta vähän eri paksuisesta materiaalista tehtyä, vähän kuin intin M62-vaatteet: toinen on ohuemmasta mutta hieman tiiviimmästä kankaasta tehty, toinen on sitten paksummasta mutta ilmavammasta. Kummatkin ovat 100 % puuvillaa. Emme valkkaile, ne toiminevat tasan samalla tavalla käytännössä. Voit toki heittää tilauksen yhteydessä toiveita, mutta varaamme oikeuden lähettää sitä mitä löytyy. Lisäksi seassa saattaa tulla jotain muutakin variaatiota, nämä myydään sitten erikseen. Huolto Lappujen mukaan konepesu 90 asteessa (!). Kyllä nämä varmasti 40 tai 60 asteessakin puhtaaksi saa, ei tarvitse kiehautella. Saattaa kutistua hieman ensimmäisessä pesussa. Saattavat myös päästää väriä alkuun, suosittelemme pesemään erillään muusta pyykistä ihan kaiken varalta, ellet tykkää että kaikki vaatteesi saavat ripauksen ruotsinvihreätä sävyä, mikä on toki kovin kuninkaallinen ja hieno. Koot Koot ovat ruotsalaisessa systeemissä, joka siis on klassinen eurokokosysteemi länsinaapurin krumeluureilla. Suluissa ilmoitettu käyttäjän nimellinen suositeltu rinnanympärys ja pituushaarukka senteissä. Mitoitus näissä on reilu; suosituskokoasi pienempikin voi mennä ihan nätisti kesätakkina, mutta paksuja juttuja ei alle enää laiteta. Joka tapauksessa ei kamalasti haittaa, jos etenkin rinnanympäryksesi menee vähän suosituksen yli tai ali; esim. koko 96 sopii oikein hyvin vaikkapa 94-98 cm rinnanympäykselle. Kuvassa koko C46 koon C48 mallin päällä. Omien mittojesi ottamiseen ja kokojen saloihin pääset tutustumaan Kohkan koko-oppaassa. Etkö tiedä kokoasi? Mittaa rinnanympäryksesi kainaloiden kohdalta, hiha olkapäästä (siitä mihin olkasauma asettuisi) ranteeseen, kohtaan jossa kämmen alkaa. Tarkimman tuloksen saat kun mittaat nämä kaverin kanssa. Voit myös ottaa mittoja jo omistamistasi vaatteista. Kunto Nämä ovat enimmäkseen erittäin hyvässä kunnossa, mutta saattaneet nähdä hieman käyttöä ja niissä saattaa olla varastoinnissa tullutta tauhkaa. Suosittelemme pesemään ennen käyttöä jos siltä tuntuu. Shipping outside Finland? Yes, this can be done. Please check this page. Thank you for your interest. If you need additional photos or info, please ask!
Koko: ruotsalainen koko, käyttäjän suositusmitat